སྤྱི་ལོ༡༩༨༩ལོར༧ཁྲོ་རུ་མཁན་ཆེན་ཚེ་རིང་རྣམ་རྒྱལ་ཆེད་དུ་གདན་དྲངས་ཏེ།དངུལ་ཆུ་བཙོ་བཀྲུ་ཆེན་མོ་དང་རིན་ཆེན་གྲང་སྦྱོར་རིལ་ནག་ཆེན་མོ།ཟུར་མཁར་ཐུགས་བཅུད་རཏྣ་བསམ་འཕེལ་སོགས་རིན་ཆེན་རིགས་སྨན་སྦྱོར་གྱི་མཐོང་བ་རྒྱུད་པའི་ཕྱག་ལེན་ཐ་དག་དང་སྨན་བླ་ལོངས་སྤྱོད་རྫོགས་སྐུའི་དབང་།དངུལ་ཆུ་བཙོ་བཀྲུ་དང་རིན་ཆེན་སྨན་སྦྱོར་ཁག་གི་ཟིན་བྲིས་ཀྱི་ལུང་།རྩ་བཤད་ཕྱི་གསུམ་གྱི་ཁྲིད་བཅས་ཁུལ་ཡོངས་ཀྱི་ཚེ་རིག་འཛིན་པ་རྣམས་ཀྱི་གསོས་སུ་བསྩལ།ལས་དོན་དེ་བྱ་བ་རླབས་པོ་ཆེ་རུ་མཐོང་ནས་སྐབས་དེའི་སྨན་ཁང་དབུ་འཛིན་བུ་ཨི་རྡིས་ལ་རྒྱལ་ཡོངས་ངལ་རྩོལ་དཔེ་ལེགས་ཞེས་པའི་མཚན་སྙན་གྱིས་གཟེངས་སུ་བསྟད།དེ་ནས་བཟུང་ད་བར་སྨན་ཁང་དབུ་འཛིན་ན་རིམ་གྱིས་སྣེ་ཁྲིད་དེ་དངུལ་ཆུ་བཙོ་བཀྲུ་ཆེན་མོ་ཚད་ལྡན་ཐེངས་བཞི་དང་རིན་ཆེན་སྨན་སྦྱོར་ཁག་བསྡུ་སྦྱོར་གྲངས་མང་བྱས།སྨན་སྦྱོར་སྤྱི་དང་ཁྱད་པར་རིན་ཆེན་རིགས་ཀྱི་སྤུས་ཚད་དང་ཕན་ནུས་ལེགས་པའི་ཚད་དུ་གྲགས།